钦定古今图书集成/明伦汇编/官常典/第098卷 > 楚昭王桢
## 钦定古今图书集成/明伦汇编/官常典/第098卷 > 楚昭王桢

按《明外史》本传：楚昭王桢，太祖第六子。母昭敬胡充
妃始生时，平武昌，报适至，帝喜曰：“子长，以楚封之。”洪
武五年，分封桢，当王齐，铸宝不能就。帝曰：“朕昔固心
许封楚也。”遂封楚。十四年，就藩武昌，帝赐桢经史。桢
录御制《洪范》及《大宝箴》置座右。是年率江夏侯周德
兴讨散毛诸洞蛮。明年讨大庸诸洞，皆平之。十八年，
铜鼓、五开诸蛮乱，出没不常。桢与信国公汤和分屯
诸洞，立栅与蛮人杂耕作。久之，擒其渠魁，馀党悉溃。
二十年讨云南阿鲁速，追至鄜州，擒之。二十四年征
西番。二十七年讨道州、全州叛猺。明年讨桂阳山寇。
又明年讨泸溪、黔阳诸洞蛮。桢自沅州伐山逾阻，至
天柱寨，平之。三十年，古州蛮叛。帝使桢与湘王柏率
师十万往征。桢请饷三十万，又不亲莅军，帝诘责之。
是年，荧惑入太微，帝以太微、楚分谕桢戒慎，桢书十
事以自警。未几，桢子巴陵王卒，帝复与敕曰：“旧岁荧
惑入太微。太微，天庭，居翼；轸，楚分也。五星无故入，灾
必甚焉。尔子疾逝，恐灾不止此。尚省慎，以回天意。”至
冬，王妃薨。时初设宗人府，以桢署右宗人事。《成祖》即
位，召为宗正。永乐二十二年薨。子庄王孟烷嗣。